**Skovrejsning beskytter grundvandet**

**Færre offentlige midler til ny skov betyder, at det vil tage op til 50 år før aftaler om statslig skovrejsning kan indfries. DANVA frygter, at det vil få indflydelse på sikringen af drikkevandsressourcer. Derfor vækker det private initiativ fra Growing Trees Network med nye Folkeskove begejstring.**

Situationen er alvorlig for det danske grundvand. Vandværkerne har i de seneste 10-15 år lukket omkring 100 boringer om året på grund af forurening.

Skovrejsningsprojekter er en vigtig brik i at sikre grundvandet mod forurening, og Miljøministeriet har siden 2002 indgået en række aftaler med vandforsyninger og kommuner om at plante skove i områder, hvor det kan være med til at beskytte grundvandet. Samtidig har danskere kunnet glæde sig over nye værdifulde, rekreative områder, da skovene ofte placeres bynært.

Det er generelt dyrt at rejse skov, så vandforsyningerne vælger kun denne løsning i deres allermest følsomme indvindingsområder. Disse områder har topprioritet i beskyttelsesarbejdet.

Men finanskrisen har ført til stigende udbud af jord og faldende jordpriser. Det er altså blevet både nemmere og billigere at rejse skov. Der er derfor i disse år ekstraordinært gode muligheder for at få sat skub i projekter, der har ligget stille under de seneste års overophedede jordmarked – Vandforsyningerne er klar, men de statslige midler mangler.

1. Skovrejsningsprojekterne er vigtige for vandforsyningerne i deres langsigtede arbejde med at beskytte grundvandet.
2. Der rejses for lidt skov i Danmark, hvis regeringen vil nå sit mål om at fordoble det danske skovareal indenfor en skovgeneration.
3. Miljøministeriet har siden 2002 indgået mange nye aftaler med vandforsyninger og kommuner om skovrejsning.
4. Miljøministeriet har i perioden 2000-2008 rejst 183 ha om året. Med det aktivitetsniveau vil det tage 35-40 år at indfri de indgåede aftaler.
5. På finansloven for 2010 faldt anlægsbevillingen til statslig skovrejsning m.v. 60 % fra 2009 til 2010.
6. Med det forventede aktivitetsniveau indenfor statslig skovrejsning vil det nu tage over 50 år at indfri de indgåede aftaler med vandforsyninger og kommuner.

Med venlig hilsen

Karsten Bjørno

DANVA